Troels Lund Poulsen (V), 2009-10-22:
Til det kan jeg sige, at så gik det, jeg svarede fru Ida Auken, jo i hvert fald ikke klart igennem til fru Ida Auken.
Jeg siger: Jeg vil ikke blande mig i, hvad der bliver stillet ændringsforslag til, det må være Folketinget, der gør det.
Men jeg skal heller ikke stå her som minister og sige, hvordan ændringsforslagene skal stille sig i forhold til hvilke love.
Det må være op til Folketinget inden for de gældende regler at stille de ændringsforslag, som man kan.
Længere er den sag ikke.
Tak for de mange indlæg, der har været i forbindelse med det her lovforslag, som ophæver eneretten, som Københavns og Frederiksberg Kommuner i dag har til at udføre matrikulære arbejder inden for deres geografiske område.
Forslaget, som vi diskuterer, skal jo sikre, at disse arbejder fremover udføres af privatpraktiserende landinspektører, og at der gives en reel, landsdækkende, fri konkurrence på området.
Desuden skal lovforslaget sikre, at matrikulære sager overalt i landet myndighedsbehandles på samme administrative niveau.
Forslaget tager, som nogle ordførere også har været inde på, udgangspunkt i rapporten »Mere konkurrence – større vækst«, som regeringen offentliggjorde i 2004.
Rapporten sigter bl.a. på at ophæve konkurrencebegrænsende regler i lovgivningen, hvor dette kan ske uden at tilsidesætte andre væsentlige samfundshensyn.
Et af de specifikke områder, rapporten dengang pegede på, var, at der ikke var fri konkurrence i hele landet om udførelse af matrikulære arbejder.
Københavns og Frederiksberg Kommuners nuværende eneret til at udføre matrikulært arbejde betyder jo i praksis, at borgerne i København og på Frederiksberg skal bruge kommunen, når de skal have løst en matrikulær opgave som f.eks. en udstykning.
Endvidere er Københavns og Frederiksberg Kommuner matrikelmyndighed, hvilket betyder, at de to kommuner hver har deres egen matrikel.
I resten af landet varetages denne opgave af Kort- og Matrikelstyrelsen som matrikelmyndighed.
Lovforslaget vil betyde, at særordningen i de to kommuner ophæves, og at der herefter vil være ensartede regler i hele landet.
Det betyder i praksis, at udførelse af matrikulært arbejde i de to kommuner privatiseres.
Lovforslaget betyder altså, at borgere i Københavns og Frederiksberg Kommuner ligesom borgere i resten af landet vil få frit valg, med hensyn til hvilken landinspektør de ønsker der skal udføre en given matrikulær opgave.
Lovforslaget er således også et led i realiseringen af regeringens ønske om, at der på så mange områder som overhovedet muligt skal være frit valg for borgere og virksomheder.
Desuden vil det betyde, at matrikelmyndigheden i de to kommuner overføres til Kort- og Matrikelstyrelsen, som så bliver matrikelmyndighed for hele landet.
På den måde kan vi også leve op til kommunalreformens princip om, at samme type af opgave bør placeres på samme administrative niveau i hele landet.
Herudover sikrer forslaget en ensartet registrering af adgangen til matrikeldata for hele landet.
Det understøtter også forslaget om den fælles offentlige digitaliseringsstrategi, som regeringen, KL og Danske Regioner har udarbejdet i fællesskab.
Jeg er selvfølgelig klar over, at der har været stillet en række spørgsmål i forbindelse med denne debat, en lang række relevante spørgsmål, som jeg glæder mig til at give svar på i løbet af udvalgsarbejdet.